Mørke skyer: Derfor er Sverige under angrep 
Sverige står overfor alvorlige trusler, ifølge statsminister Ulf Kristersson. Landet er målet for en bred hatkampanje fra ekstreme islamister. Etter terrorangrepet mot Israel er situasjonen ytterligere forverret.  Svenske jøder blir nå spesielt advart og får politibeskyttelse.  – Trusler mot Sverige og svenske interesser fra terrororganisasjoner som Al Qaida og IS er veldig spesifikke.  Sikkerhetssituasjonen har aldri vært så alvorlig som nå, sier terrorforskeren Magnus Ranstorp til VG. Kristersson tok tirsdag imot Natos generalsekretær Jens Stoltenberg i Stockholm.  Etter noen innledende ord på engelsk, slo den svenske statsministeren over på svensk for å beskrive trusselbildet som Sveriges regjering opplever akkurat nå. – Jeg vil si noe om det som ligger bak de alvorlige truslene mot Sverige, innledet han.  I august ble trusselnivået i Sverige hevet fra nivå tre til fire, som er det nest høyeste på skalaen til Säpo, svensk sikkerhetspoliti. 1. Nato-søknaden – Bakgrunnen er Russlands krig mot Ukraina, at Sverige står på Ukrainas side og at vi etter 200 års alliansefrihet er på vei inn i Nato. Den prosessen mislikes og motvirkes av Russland. Det er en drivende faktor, sa Kristersson på pressekonferansen etter møtet med Stoltenberg. 2. Koranbrenning  Statsministeren setter et stort antall demonstrasjoner med brenning av Koranen i sammenheng med Nato-søknaden - «der enkelte aktører kommer til Sverige og utnytter svensk ytringsfrihet for å skape og underbygge konflikter», som han sa.  3. Kidnapping av barn  – I tillegg er det desinformasjonskampanjen mot Sverige som har pågått siden 2021, og som anklager den svenske sosialtjenesten for å kidnappe barn, og fremst muslimske barn. Men jeg har jobbet i sosialtjenesten, og vet at dette er løgn, fortsatte Kristersson.  Under en demonstrasjon til støtte for palestinerne i Stockholm i helgen, falt denne uttalelsen fra Sulaiman Abualfita,  som holdt appell på Sergels Torg: «Ulf Kristersson, anklag ikke palestinerne for at de har kidnappet 20 israelske barn, mens flere tusen barn kidnappes av din myndighet som heter sosialtjenesten».  – Dette budskapet spres systematisk i Sverige og om Sverige, ikke minst i retning mange muslimske land.  Dette er farlig for Sverige, for svensker i utlandet, og for svenske interesser rundt i verden. Ikke minst når terrorister målretter seg direkte mot Sverige og svensker, kommenterte statsministeren. 4. Drept fordi de var svensk  Terrorangrepet mot svenske fotballsupportere i Brussel 16.oktober viste i all sin grufullhet at truslene er reelle:  To svenske borgere, begge kledt opp i blågult supporterutstyr, ble skutt ned og drept da de var på vei til landskamp mellom Belgia og Sverige.  Gjerningsmannen ble skutt og drept av politiet dagen etter. Statsminister Ulf Kristersson dro selv til Brussel for å vise respekt for de drepte og fordømte angrepet på det sterkeste.  To personer er arrestert i Paris og en i Brussel, på mistanke om medvirkning til Brussel-angrepet.  5. Trusler mot jøder Stoltenberg fikk også høre fra Kristersson hvordan Hamas’ terrorangrep mot Israel, og Israels svar, får direkte konsekvenser i Sverige: – Det skjer i form av trusler og hatefulle uttalelser mot jøder i Sverige. Mennesker som feirer Hamas, gir uttrykk for grovt anti-semitiske budskap og  sprer nå redsel blant jødiske familier i Sverige, sa den svenske statsministeren.  Sveriges regjering har onsdag lagt 10 millioner svenske kroner på bordet for å styrke sikkerheten rundt jødiske forsamlinger og interesser. 6.  Angrep på undervannskabler  Til slutt tok Kristersson opp bruddet på datakabelen mellom Sverige og Estland, og rørledningen fra Estland til Finland de siste dagene: – De skader som er påført vår og nabolandenes infrastruktur under vann i Østersjøen viser sårbarheten, og da må de beskyttes bedre, sa Kristersson.  Han viste til undersøkelser som den svenske marinen har gjort på havbunnen, og som tyder på at kabelen ble utsatt for det Kristersson kalte «ekstern kraft». Spredt til millioner  Forskningsleder Magnus Ranstorp og hans kolleger ved den svenske Försvarshögskolan i Stockholm har dokumentert hva som har truffet Sverige av trusler og hatytringer over flere år:  – Vi har kartlagt desinformasjonskampanjen mot Sverige gjennom sosiale medier og andre medier over et par år, og sett hvordan budskapet er spredt til millioner av mennesker.  – Vi så hvordan koranbrenning ledet til at terrorgrupper som IS,  Al Qaida og Al Shabaab fokuserte spesielt mot Sverige. Det er utstedt spesifikke ordrer om å drepe koran-brennerne, og å angripe myndighetspersoner og svenske ambassader og diplomater. Kampanjen og truslene fanges også opp og påvirker folk som holder til i Sverige. Og det voldsomme hatet mot det svenske kan være bakgrunnen for drapene av svenskene i Brussel, sier Ranstorp.  Forsterker  – Hva er Russlands rolle i dette? – Russland står ikke nødvendigvis bak, men russiske proxies. De har stor interesse av å forsterke budskapet og bidra til spredning. Russlands mål er å undergrave tilliten til svenske myndigheter og støtte alle bidrag til å sette grupper opp mot hverandre.  Ranstorp sier at svenske myndigheter følger godt med på det internasjonale trusselbildet mot Sverige. Men at de sliter med å rette opp bildet av Sverige og i imøtegå desinformasjon. – Det er vanskelig å trenge igjennom dette bildet. Svenske myndigheter har ingen som på arabisk eller persisk kan gå på de regionale TV-sendingene og rette opp Sverige-bildet. Dermed får de som sprer desinformasjon walk-over, sier han.  – Hvorfor har Norge gått fri? – Norge ble jo rammet av angrepet mot Pride-markeringen i juni 2022. Men Norge har nok ikke vært målskive på samme måte. En forklaring kan være at koranbrenning ikke vekker medienes oppmerksomhet i Norge, sier Magnus Ranstorp. På pressekonferansen med Nato-sjefen understreket statsminister Ulf Kristersson hvor viktig det er for Sverige raskest mulig å bli fullt medlem i Nato: – Det svenske folket skal vite at vi handler for å styrke sikkerheten for Sverige, og hvordan vi på ulike måter forbereder Sverige foran det kommende Nato-medlemskapet, sa han.
Sverige opplever alvorlige trusler og hatkampanjer fra ekstreme islamister og Russland. Jøder i Sverige får politibeskyttelse etter trusler i kjølvannet av situasjonen med Hamas og Israel. Statsminister Ulf Kristersson diskuterte truslene med NATO generalsekretær Jens Stoltenberg i Stockholm. Trusselsbildet inkluderer Sveriges NATO-søknad, koranbrenninger, desinformasjonskampanjer og angrep på undervannskabler i Østersjøen. Forskningsleder Magnus Ranstorp ved Försvarshögskolan i Stockholm har dokumentert hatytringer og trusler mot Sverige gjennom sosiale medier. Kristersson understreker at det er viktig for svenske interesser at Sverige blir fullt NATO-medlem.